ลิเบอร์ตี้ฟ้องเอาผิดคปภ.
สัปดาห์หน้ายื่นศาลปกครองแน่โดนปิดกิจการทั้งที่มีสินทรัพย์
19 ส.ค. 2554

สัปดาห์หน้ายื่นศาลปกครองแน่โดนปิดกิจการทั้งที่มีสินทรัพย์
ผู้บริหารลิเบอร์ตี้ประกันภัยสู้ไม่ถอยกรณีถูกสั่งปิดบริษัท เตรียมยื่นฟ้องศาลปกครองสัปดาห์หน้า
พ.ต.ท.พงษ์ชัย วราชิต ประธานกรรมการบริษัท ลิเบอร์ตี้ประกันภัย เปิดเผยว่า ภายในสัปดาห์หน้าจะยื่นฟ้องต่อศาลปกครอง เพื่ออุทธรณ์กรณีที่กระทรวงการคลัง ออกคำสั่งที่ 709/2554 เพิกถอนใบอนุญาตประกอบธุรกิจประกันวินาศภัยของบริษัท โดยจะขอให้กระบวนการยุติธรรมชี้ขาด หากได้ข้อยุติเมื่อใด บริษัทก็พร้อมปฏิบัติตามทุกประการ
“บริษัทไม่ยอมรับคำสั่งของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และไม่ประสงค์รับทราบคำสั่งใดๆ ที่เจ้าหน้าที่ คปภ.และผู้ชำระบัญชีนำมาแจ้ง” พ.ต.ท.พงษ์ชัย กล่าว
สาเหตุที่ไม่ยอมรับคำสั่งของ คปภ.และผู้ชำระบัญชี เพราะมองว่าไม่มีความเป็นธรรม ซึ่งที่ผ่านมาบริษัทได้ขอจำหน่ายทรัพย์สินของบริษัทโดยชอบธรรมเพื่อมาแก้ไขสภาพคล่องแต่ คปภ.ไม่อนุมัติ ทำให้บริษัทเสียโอกาสในการดำเนินการต่อไป และทำให้บริษัทเสื่อมเสียชื่อเสียง 
บริษัทได้ยื่นบันทึกเลขที่ ลบ.001/2554 ลงวันที่ 4 ม.ค. 2554 ขออุทธรณ์ขอขายอสังหาริมทรัพย์และทรัพย์สิน เพราะมีผู้แสดงความจำนงจะซื้อชัดเจน แต่ คปภ.ได้มีบันทึก 5320/142 ลงวันที่ 20 ม.ค. 2554 ห้ามขาย และอ้างว่ากฎหมายมิได้ให้อำนาจนายทะเบียน
“หากบริษัทได้จำหน่ายอสังหาริมทรัพย์ ก็เพียงพอที่จะชำระหนี้ได้ แต่ คปภ.ไม่อนุมัติให้จำหน่าย จึงเป็นความผิดของ คปภ.เอง” พ.ต.ท.พงษ์ชัย ระบุ
ในการจัดทำรายงานงบการเงินประจำปี 2553 พบว่าบริษัทมียอดทรัพย์สิน 669.48 ล้านบาท และหนี้สิน 587.71 ล้านบาท หมายความว่ายอดทรัพย์สินยังมากกว่าหนี้สิน
พ.ต.ท.พงษ์ชัย กล่าวว่า บริษัทได้กำหนดตกลงว่าจะนำเงินสดเข้าบริษัทเพื่อจ่ายเรื่องร้องเรียนและหนี้สินทั้งหมดภายในเดือน ก.ค. 2554 ซึ่งบริษัทกำลังประสาน แต่มาถูกคำสั่งเพิกถอนใบอนุญาต
สำหรับสินไหมค้างจ่ายประชาชนนั้น ที่ปรากฏตาม คปภ.รายงานว่าประมาณ 70 ล้านบาท เป็นมูลหนี้ที่ยังไม่ได้มีการคุมราคาค่าซ่อม ซึ่งความจริงคาดว่าจะต่ำกว่านั้น เพราะบริษัทได้ลดการขยายธุรกิจมาระยะหนึ่งก่อนที่จะถูกสั่งพักกิจการชั่วคราว
“ก่อนที่จะถูกสั่งพักกิจการชั่วคราว เราปรับพอร์ตขายแต่ประกันภัยรถยนต์ประเภท 5 เท่านั้น เบี้ยรับรวมที่ทำได้อยู่ในระดับ 100 ล้านบาทเท่านั้น ส่วนหนี้อู่มีประมาณ 30 ล้านบาท” พ.ต.ท.พงษ์ชัย กล่าว